b'\n_START_ARTICLE_\nGyda Eiriksdatter\n_START_PARAGRAPH_\nGyda Eiriksdotter (Gy\xc3\xb0a Eir\xc3\xadksd\xc3\xb3ttir) var en av Harald H\xc3\xa5rfagres hustruer._NEWLINE_Hun var datter av kong Eirik fra Hordaland og var oppfostret hos en storbonde i Valdres. Sammen med Harald H\xc3\xa5rfagre fikk hun barna \xc3\x85lov \xc3\x85rbot, R\xc3\xb8rek, Sigtrygg, Frode og Torgils. S\xc3\xb8nnene Frode og Torgils dro i viking til Irland og Torgils var, if\xc3\xb8lge Snorre, den f\xc3\xb8rste norske konge i Dublin. Dette er neppe historisk korrekt, og beror p\xc3\xa5 en sammenblanding av Torgils og vikingh\xc3\xb8vdingen Turgeis som var konge der fra 830 til 845._NEWLINE_Gyda har f\xc3\xa5tt \xc3\xa6ren for Harald H\xc3\xa5rfagres tilnavn, \xc2\xabH\xc3\xa5rfagre\xc2\xbb. Harald hadde forelsket seg i denne kongsdatteren (datter av sm\xc3\xa5kongen Eirik i Hordaland). Han sendte sine sendemenn for \xc3\xa5 hente henne, men hun ville ikke ha Harald, fordi han ikke var mektig nok. Hun lurte p\xc3\xa5 hvorfor han ikke hadde lagt hele Norge under seg. Han ble slett ikke forn\xc3\xa6rmet av det hun sa, men tok utfordringen, og lovte \xc3\xa5 ikke klippe seg f\xc3\xb8r han hadde samlet hele landet under seg. Da han hadde greid denne oppgave, giftet de seg.'